Document ID: 32005L0048

KOMISJONI DIREKTIIV 2005/48/EÜ,
23. august 2005,
millega muudetakse nõukogu direktiive 86/362/EMÜ, 86/363/EMÜ ja 90/642/EMÜ teraviljas ning teatavates taimsetes ja loomsetes saadustes sisalduvate ja nende pinnal esinevate pestitsiidide jääkide piirnormide osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja selle pinnal esinevate pestitsiidide jääkide lubatud piirnormide kehtestamise kohta, (1) eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ loomses toidus ja selle pinnal esinevate pestitsiidijääkide lubatud piirnormide kehtestamise kohta, (2) eriti selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide lubatud piirnormide kehtestamise kohta, (3) eriti selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (4) eriti selle artikli 4 lõike 1 punkti f,
ning arvestades järgmist:
(1)
Järgmised olemasolevad toimeained on kantud direktiivi 91/414/EMÜ I lisasse: iprodioon komisjoni direktiiviga 2003/31/EÜ, (5) propikonasool komisjoni direktiiviga 2003/70/EÜ (6) ja molinaat komisjoni direktiiviga 2003/81/EÜ. (7)
(2)
Järgmised uued toimeained on lisatud direktiivi 91/414 I lisasse: mesotrioon komisjoni direktiiviga 2003/68/EÜ (8) ning siltiofaam, pikoksüstrobiin, flufenatseet, jodosulfuroonmetüülnaatrium ja fostiasaat komisjoni direktiiviga 2003/84/EÜ. (9)
(3)
Nimetatud toimeained on direktiivi 91/414/EMÜ I lisasse kantud kavandatud kasutusviisi kohta esitatud teabe hindamise alusel. Teatavad liikmesriigid on esitanud asjaomase teabe vastavalt nimetatud direktiivi artikli 4 lõike 1 punktile f. Olemasolev teave on läbi vaadatud ja see on piisav teatavate jääkide piirnormide kindlaksmääramiseks.
(4)
Kui ei ole kehtestatud ühenduse piirnormi või ajutist jääkide piirnormi, peavad liikmesriigid enne kõnealuseid toimeaineid sisaldavate taimekaitsevahendite kasutamise lubamist kehtestama ajutised siseriiklikud piirnormid vastavalt direktiivi 91/414/EMÜ artikli 4 lõike 1 punktile f.
(5)
Samasuguses korras määratakse kindlaks ja hinnatakse ühenduses jääkide suhtes kehtestatud piirnorme ja Codex Alimentarius’es soovitatud piirnorme. Codex Alimentarius’es on kehtestatud iprodioonile ja propikonasoolile piiratud arv jääkide piirnorme. Direktiivides 86/362/EMÜ, 86/363/EMÜ ja 90/642/EMÜ on juba kehtestatud jääkide suhtes ühenduse piirnormid iprodioonile (nõukogu direktiiv 93/58/EÜ) (10) ja propikonasoolile (nõukogu direktiiv 94/30/EÜ). (11) Neid on käesolevas direktiivis arvesse võetud. Codex Alimentarius’es kehtestatud jääkide piirnorme, mis soovitatakse lähitulevikus tühistada, ei võetud arvesse. Codex Alimentarius’el põhinevaid jääkide piirnorme hinnati tarbijatele tekkivate ohtude seisukohast. Komisjon ei tuvastanud kättesaadavatel uurimustel põhinevate toksikoloogiliste lõpp-punktide alusel mingisugust ohtu.
(6)
Nimetatud toimeainete lisamisega direktiivi 91/414/EMÜ I lisasse vormistati nende toimeainete tehnilised ja teaduslikud hinnangud komisjoni aruannetena. Kõnealuste toimeainete hindamisaruanded vormistati komisjoni direktiivi põhjendustes 1 ja 2 nimetatud kuupäevadel. Kõnealustes aruannetes määrati kindlaks nimetatud toimeainete aktsepteeritav päevadoos (ADI) ja vajaduse korral akuutne standarddoos (ARfD). Tarbijate kokkupuudet asjaomase toimeainega töödeldud toiduainetega on mõõdetud ja hinnatud vastavalt ühenduse menetlustele. Samuti on arvesse võetud Maailma Tervishoiuorganisatsiooni juhiseid (12) ja taimede teaduskomitee arvamust (13) kasutatava metoodika kohta. Järelduste kohaselt ei põhjusta kavandatud jääkide piirnormid kõnealuste aktsepteeritavate päevadooside või akuutsete standarddooside ületamist.
(7)
Tarbijate nõuetekohaseks kaitsmiseks kokkupuute eest taimekaitsevahendite loata kasutamisest tekkinud jääkainetega tuleks asjakohastele toote ja pestitsiidi kombinatsioonidele kehtestada ajutiseks jääkide piirnormiks analüütiliselt määratud alammäär.
(8)
Selliste ajutiste piirnormide kehtestamine ühenduse tasandil ei takista liikmesriikidel kehtestada asjaomastele toimeainetele ajutisi jääkide piirnorme vastavalt direktiivi 91/414/EMÜ artikli 4 lõike 1 punktile f ja nimetatud direktiivi VI lisale. Nelja aastat peetakse asjaomase toimeaine edasiste kasutusviiside arendamise võimaldamiseks piisavaks. Pärast seda peaksid jääkide piirnormid muutuma lõplikuks.
(9)
Seetõttu on vaja muuta direktiivide 86/362/EMÜ, 86/363/EMÜ ja 90/642/EMÜ lisades määratletud jääkide piirnorme, et oleks võimalik nõuetekohaselt jälgida ja kontrollida nende kasutamise keelust kinnipidamist ning kaitsta tarbijat. Kui jääkide piirnormid on juba määratletud kõnealuste direktiivide lisades, on asjakohane neid muuta. Kui jääkide piirnorme ei ole seni määratletud, on asjakohane need esmakordselt kehtestada.
(10)
Seepärast tuleks direktiive 86/362/EMÜ, 86/363/EMÜ ja 90/642/EMÜ vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 86/362/EMÜ muudetakse järgmiselt.
1.
II lisa A osasse lisatakse mesotriooni, siltiofaami, pikoksüstrobiini, flufenatseedi, jodosulfuroonmetüülnaatriumi, fostiasaadi ja molinaadi jääkide piirnormid käesoleva määruse I lisas sätestatu kohaselt.
2.
II lisa A osas asendatakse propikonasooli ja iprodiooni jääkide piirnormid käesoleva direktiivi II lisas sätestatud piirnormidega.
Artikkel 2
Direktiivi 86/363/EMÜ muudetakse järgmiselt.
1.
II lisa A osasse lisatakse pikoksüstrobiini jääkide piirnormid käesoleva direktiivi III lisas sätestatu kohaselt.
2.
II lisa B osas asendatakse propikonasooli jääkide piirnormid käesoleva direktiivi IV lisas sätestatud piirnormidega.
Artikkel 3
Direktiivi 90/642/EMÜ muudetakse järgmiselt.
1.
II lisasse lisatakse mesotriooni, siltiofaami, pikoksüstrobiini, flufenatseedi, jodosulfuroonmetüülnaatriumi, fostiasaadi ja molinaadi jääkide piirnormid käesoleva määruse V lisas sätestatu kohaselt.
2.
II lisas asendatakse propikonasooli ja iprodiooni jääkide piirnormid käesoleva direktiivi VI lisas sätestatud piirnormidega.
Artikkel 4
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 24. veebruariks 2006. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Nad hakkavad neid norme kohaldama 24. veebruarist 2007.
Kui liikmesriigid võtavad need õigusnormid vastu, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi määravad liikmesriigid.
2. Liikmesriigid edastavad komisjonile nende poolt käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.
Artikkel 5
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 6
Käesolev direktiiv on adresseeritud liikmesriikidele.
Brüssel, 23. august 2005

Labels: 0
17
20
6